
Wrth arsylwi ar fy mhrofiad addysgu cyntaf fe sylweddolais gymaint mae gwybodaeth pwnc athrawon yn medru gwneud gwahaniaeth i’r addysg maent yn darparu i’w disgyblion, gan gynnwys cyfoethogi’r adnoddau dysgu a phrofiadau a gaiff y plant. Nid oes un dull pendant yn medru ehangu sgiliau a dealltwriaeth pob disgybl, ac felly mae’n bwysig fod athrawon yn cynnig amrywiaeth o ddulliau a gweithgareddau sy’n hybu a’n gwneud defnydd o’r un sgil. Gan fod Iaith a Mathemateg yn sgiliau hanfodol i blant ac maent yn bynciau craidd am bwrpas synhwyrol, rhaid sicrhau eu bod yn cael yr addysg gorau o’r cychwyn cyntaf. Dadleua rhai bod mwy o bwysau ar athrawon y cyfnod sylfaen gan fod angen iddynt fod yn sgaffald cadarn a hyderus i’r disgyblion a modeli hyd at eu safon gorau posib, sy’n cyfateb i ddamcaniaeth Bruner. Yn yr aseiniad trafodir y sgiliau a ddaeth i’r amlwg yn ystod fy nghyfnod addysgu yn y dosbarth Meithrin a Derbyn. Ffocysir ar sgiliau oedd ar adegau yn achosi anhawster i ambell unigolyn a sut y gellir ymateb i’r rheiny gan ddefnyddio strategaethau’r ysgol megis, datrys problemau’n unigol, gyda chymorth cyfoedion, cynorthwyydd neu’r athro dosbarth. Er bod sgiliau a dealltwriaeth o Iaith a Mathemateg yn werthfawr i bob unigolyn, nid oedd safon y ddau sgil yn cydberthyn gyda’r rhan fwyaf o unigolion.
Roedd canran helaeth o ddisgyblion y dosbarth yn blant mewn cartrefi di-gymraeg ac felly nid oeddent wedi clywed braidd unrhyw Gymraeg ar yr aelwyd. O ganlyniad i hyn mae’r teuluoedd hynny’n dibynnu llawer ar yr Ysgol i ddarparu addysg Cymraeg i’w plant. Golyga hyn fod angen i ddealltwriaeth yr athro dosbarth o’r gwahanol ffyrdd y gellid eu defnyddio i ymarfer yr iaith fod yn eang a’u bod yn hyderus wrth hyfforddi ac arwain drwy esiampl. Ychwanega hyn bwysau ychwanegol ar yr athro dosbarth gan mai eu dyletswydd nhw yw sicrhau fod adnoddau, gweithgareddau a darpariaeth o’r safon uchaf posib ar gael i’r plant hynny. Ar y llaw arall ni ddylid dibynnu’n llwyr ar yr athro dosbarth i ddarparu’r cyfleoedd yma. Er mwyn symud ymlaen dylid annog pob aelod o staff yr ysgol i wneud eu gorau glas i sicrhau fod y plant yn cael eu boddi mewn amgylchedd iaith Gymreig raenus, gan gynnwys staff y gegin a'r person lolipop. Caniatâ hyn i’r plant i glywed ystod eang o eirfa megis berfau gorchmynnol, cwestiynau a gwahanol ffurf o’u hateb wrth gynnal sgwrs. Byddai hyn yn sgaffald da er mwyn adeiladu eu sgiliau iaith a sicrhau eu bod yn magu hyder wrth ddefnyddio iaith cwbl ddieithr iddynt. Wrth weld y plant yn datblygu a’n magu hyder wrth ddefnyddio’r Iaith Gymraeg roedd yn gysur i’r athrawes dosbarth wybod ei bod wedi llwyddo i ddarparu addysg a chynnig arweiniad proffesiynol i’r plant. Yn ogystal â hynny gallai’r Ysgol gyfan deimlo balchder wrth weld y genhedlaeth nesaf yn parhau i ddefnyddio’r iaith ar lafar a’n deall eu hystyr. Dywed Estyn (2013) fod safon iaith plant y cyfnod sylfaen yn gyffredinol dda a bod y rhan helaeth o ddisgyblion yn datblygu geirfa lafar mewn amrywiaeth o gyd-destunau. O ganlyniad, maent yn datblygu ac yn medru sgwrsio’n hyderus gydag athrawon a chyd-ddisgyblion. Ar gyfer plant y Meithrin roedd angen sicrhau eu bod yn gwneud cynnydd a noda Estyn (2013) “mewn ychydig o’r lleoliadau ac ysgolion hynny lle mae cefndir y disgyblion yn gymysg o safbwynt iaith y cartref, mae cynnydd gormod o blant o gartrefi di-gymraeg yn rhy araf, a chynnydd rhai plant o gartrefi Cymraeg yn cael ei lesteirio.” (Estyn, 2013, p.4) O ganlyniad gall fod yn anodd weithiau i fireinio sgiliau iaith dosbarth cyfan ar yr un pryd, oherwydd y gwahanol lefelau gallu o fewn y dosbarth, a datblyga pob unigolyn ar gyflymder gwahanol ac mewn gwahanol ffyrdd. Mae’n bwysig peidio herio’r plant yn ormodol yn rhy gynnar gan fod hyn yn medru arwain at ddiffyg canolbwyntio a diddordeb tuag at yr iaith. Fel athro dosbarth, mae cael y cydbwysedd cywir ar gyfer pob unigolyn yn gallu bod yn heriol weithiau. Dywed Estyn (2013) fod athrawon yr ysgolion hynny ddim yn “cynllunio’n ddigon effeithiol i sicrhau bod plant o gefndiroedd ieithyddol gwahanol yn gwneud y cynnydd priodol o’u man cychwyn.” (Estyn, 2013, p.6) Wrth fod yn fodel i’r disgyblion rhaid gwneud eich gorau glas i drochi iaith mewn pob ffordd posib. Dylid manteisio ar bob cyfle i ddefnyddio strategaethau dyddiol i ehangu a dod i arfer â geirfa megis, canu hwiangerddi’n ddyddiol, cyfarch pob disgybl yn unigol pan maent yn cyrraedd neu’n gadael yr ysgol, defnyddio’r siart tywydd. Trwy wneud hyn, maent yn cyfarwyddo â’r iaith a phatrymau brawddeg aml ddefnydd mewn bywyd bob dydd. Cyfateba hyn â’r sgil o Fframwaith y Cyfnod Sylfaen (2015) ar gyfer plant y Meithrin, i ddefnyddio geirfa sydd newydd ei dysgu mewn amryw o ffyrdd. Wrth wneud hyn rhaid i’r unigolyn feithrin y sgil o allu canolbwyntio am gyfnod a gwrando ar yr hyn mae eraill yn dweud. Dywed Baker (2003) nad dysgu iaith mae plant bach yn ei wneud, ond caffael iaith.
Cefais brofiad personol o ddilyn strategaeth yr ysgol am wythnos wrth gyd-weithio â grŵp bychan o blant y Meithrin oedd yn dod o gartrefi di-gymraeg, er mwyn ehangu eu sgiliau iaith ar lafar ac i adnabod llythrennau. Cyfateba hyn i’r safon SAC 3.3.5 (2009) sef i gefnogi’r plant oedd yn dysgu Cymraeg gan mai dyna gyfrwng iaith eu haddysg, sy’n wahanol i’w hiaith yn y cartref. Dadleua Baker (2003) fod plant bach yn medru dysgu ieithoedd yr un mor naturiol a dysgu sut i wneud pethau megis peintio, rhedeg ayyb. Awgryma hyn felly nad yw’r gallu i ddysgu a deall yr iaith Gymraeg allan o gyrraedd dim un disgybl mewn ysgol Gymraeg o fewn rheswm. Bu’n bleser gweld y cynnydd a wnaeth y grŵp ffocws o fewn wythnos a hynny drwy fireinio synnu llythrennau a gallu cyfateb y sain gyda phrofiad gweledol o’r llythrennau. Wrth glywed y plant yn dewis ateb cwestiynau syml drwy’r iaith Gymraeg, teimlais fy mod wedi llwyddo i roi cyfle a phrofiad hyd at fy safon gorau posib. Gan gymryd barn Baker i ystyriaeth, mae’n rhoi elfen o obaith i ni fod y genhedlaeth nesaf yn mynd i allu caffael ar yr iaith, a chyfrannu at nod Llywodraeth Cymru, sef i gyrraedd miliwn o siaradwyr Cymraeg erbyn 2050. Fodd bynnag, rhaid i ni beidio â llacio i roi arweiniad a chefnogaeth gorau posib i blant y dyfodol.
Er bod yr iaith Gymraeg yn cael ei defnyddio mewn ystod eang o gyd-destunau yn yr ysgol ac yn yr ystafell ddosbarth, nid oes disgwyl i blant allu ddeall, ysgrifennu na siarad Cymraeg pur.
Yn debyg i bob gweithred arall rydym yn ei gyflawni mae yna broses i’w ddilyn, ac mae dysgu iaith newydd yn broses i blant. Canolbwyntia’r llefarydd iaith, Jean Gross, ar y daith o ddysgu iaith drwy ddefnyddio’r pyramid iaith. Gellir defnyddio’r ffynhonnell yma fel arweiniad ar gyfer camau i’w dilyn. Rhaid cofio nid mewn gwersi iaith yn unig y dylid canolbwyntio ar sgiliau iaith y plant, gellir datblygu eu sgiliau iaith yn drawsgwricwlaidd ac mae’r pyramid iaith yn caniatáu hynny. Dyletswydd yr athro dosbarth yw cynllunio ac ystyried y cyfleoedd yma’n drawsgwricwlaidd. Tynnir sylw at y cam cyntaf sef sylwi a gwrando, er nad yw pob plentyn yn datblygu eu sgiliau llafar mor gyflym â’i gilydd, nid yw’n golygu eu bod nhw ddim yn gwrando ar eu cyfoedion ac athrawon. Mae’r cam yma’n hollol bwysig gan fod rhaid sicrhau eich bod yn fodel iaith gywir ar bob adeg, gan osgoi defnyddio tafodiaith gymaint ag sy’n bosib. Wrth ddefnyddio iaith raenus fe fydd y plant yn dwyn i gof yr ystod eang o eirfa raenus, ac yna’n ei ddefnyddio wrth chwarae a rhyngweithio ag eraill, sef ail gam y pyramid iaith. Mae yna dair elfen ieithyddol ac fel athro dosbarth dylid tynnu sylw atynt ar lafar, megis egluro bod angen defnyddio ‘chi’ wrth siarad â rhywun sydd yn hŷn er mwyn dangos parch. Dydy hyn o reidrwydd ddim yn golygu y bydd y plant yn deall mai elfen o iaith fynegiannol yw hyn, ond maent yn gallu bod yn ymwybodol o’r math o ffyrdd y gellid siarad â rhywun ar lafar. Bydd plant yn datblygu ac yn adeiladu eu defnydd o iaith wrth ychwanegu mwy a mwy o eiriau Cymraeg i’w brawddegau. Er enghraifft, dechrau defnyddio’r Gymraeg mewn ffordd oddefol, yna am y tro cyntaf ar lafar mewn ffordd anuniongyrchol, ac wedyn dechrau gwneud datganiadau digymell neu bersonol sy’n golygu eu bod bron a chyrraedd y nod. Dylid sicrhau fod disgyblion yn cael eu cymeradwyo a gellid gwobrwyo disgyblion yn wythnosol am eu defnydd o’r iaith Gymraeg drwy ddefnyddio strategaeth megis y Cymro cryfaf.
Caiff y dull trochi sylw aruthrol mewn ysgolion cyfrwng Cymraeg a gellir eu hybi drwy ail adrodd patrymau cyson, dangos gwrthrychau neu lun megis posteri o amgylch y dosbarth, ac amrywio’r llais i ennyn diddordeb y plant. Dywed Estyn (2013) fod y “dull trochi yn ffordd o weithredu sy’n canolbwyntio ar ddefnyddio Cymraeg yn unig fel cyfrwng addysgu a dysgu, gan ddefnyddio technegau ymarferol a gweledol i helpu plant a disgyblion i ddatblygu geirfa a chystrawen. Hanfod y dull yw bwydo a modelu iaith dda.” (Estyn, 2013, p.2) Gweler Jones (1997) y dull trochi fel y broses o ddysgu nofio i blentyn. Os yw’r plentyn yn gweld yr addysg drwy gyfrwng y Gymraeg yn rhy anodd, gall droi at addysg drwy gyfrwng ei famiaith. Caiff yr athro cyfrwng Cymraeg sy’n hyfforddi’r plant a’n deall yr iaith eu gweld fel yr hyfforddwr sy’n dysgu’r plant i nofio. Ar y llaw arall, mae’r rhieni yn chwarae rôl enfawr yn y broses wrth gymeradwyo a chefnogi eu plentyn yn y pwll nofio, sef dewis danfon eu plentyn i’r ysgol cyfrwng Cymraeg. Mae’r berthynas rhwng yr ysgol â’r rhieni yn un hanfodol a gwerthfawr er mwyn sicrhau llwyddiant yn natblygiad iaith y plentyn. Dylid gwneud pob peth posib i annog rhieni i ddysgu’r Gymraeg ar y cyd gyda’u plant, er enghraifft, cynnig gwersi Cymraeg wythnosol yn yr ysgol. Ni ddylai rhieni ddibynnu’n llwyr ar yr ysgol i wneud popeth sy’n gysylltiedig ag addysg gyda’u plant. Creda llawer mai cyfrifoldeb yr ysgol yw sicrhau y bydd y plentyn yn rhugl yn yr iaith Gymraeg o ganlyniad i’r addysg cyfrwng Cymraeg. Dadleua Baker (2003) na fydd unrhyw blentyn byth mor rhugl â’i gilydd mewn dwy iaith wahanol. Noda fod gormod o rieni yn gobeithio y bydd safon dwy iaith wahanol yr un mor dda gan un plentyn. Dywed Baker fod pob iaith yn dueddol o gael gwahanol bwrpas, gweithrediad a defnydd.
Dadleua Estyn (2009) fod “cynnydd cynnar mewn darllen ac ysgrifennu’n dibynnu ar ddatblygu iaith lafar y dysgwr”, maent yn nodi fod “anawsterau mewn llafaredd yn cyfyngu ar gynnydd disgyblion wrth iddynt ddysgu sut i ddarllen ac ysgrifennu ac ym mhob maes dysgu arall.” (Estyn, 2009, p.2)
Wrth arsylwi ac yn cyd-weithio gyda grwpiau bach o blant yn ystod gwersi Mathemateg, fe sylweddolais faint o her gall rhifo fod i blentyn bach. Mae’r sgil o rifo a chyfri yn un hanfodol a gwerthfawr dros ben, ac er bod disgyblion weithiau’n benderfynol eu bod yn medru rhifo’n gywir a’n gwneud hynny’n hyderus, nid yw’n wir bob tro. Rhaid sicrhau fod disgyblion yn deall sut a phryd i rifo, yn ogystal â gwerth rhifau. Weithiau gall ddisgybl rhifo’n gywir wrth ddefnyddio gwrthrychau, ond ar y llaw arall gallant gael trafferth i ddeall gwerth rhif. Gan fod disgyblion ar adegau yn dyfalu atebion, mae’n bwysig felly i ofyn iddynt i esbonio eu hateb er mwyn asesu eu dealltwriaeth a rhoi cyfle iddynt i ymarfer ieithwedd fathemategol wrth drafod eu gwaith. Dywed Haylock and Cockburn (2013) gymaint y gall un anghofio fod gwersi Mathemateg yn ehangu geirfa a gwella sgiliau llythrennedd disgyblion. O ganlyniad, mae’n bwysig fod athrawon yn cynllunio profiadau diriaethol, gweledol a phroblemau i’w datrys sy’n gysylltiedig â rhifo. Cyniga’r Fframwaith Cyfnod Sylfaen (2015) amrywiaeth o sgiliau sy’n cyfateb i’r sgil o allu rhifo, megis deall bod modd cyfrif unrhyw beth, gallu cyfrif nifer penodol o wrthrychau, adnabod rhifau a’u cysylltu â’r nifer perthnasol o wrthrychau. Wrth addysgu Mathemateg i blant a gweld y gwahanol strategaethau a ddefnyddir gan y plant i ddatrys problem neu i ddod i gasgliad, gall fod yn werthfawr i’r athro dosbarth wrth eu harsylwi ar waith. Gellir ystyried eu ffordd o feddwl wrth gynllunio ar gyfer gwersi Mathemateg y dyfodol. Nid yw adfyfyrio byth yn dod i derfyn yn ystod gyrfa athrawon a dylid cofio mai’r allwedd i dwf athro yw adfyfyrio.
Wrth addysgu rhifo rhifau o 1 i 10 mewn amryw o ffyrdd yn y dosbarth, fe ddefnyddiodd yr athrawes dosbarth y pedwarawd gwybodaeth, sef model o sut mae athrawon yn defnyddio eu gwybodaeth fathemategol yn yr ystafell ddosbarth. Mae’r elfen gyntaf yn hynod bwysig er mwyn gallu symud ymlaen a darparu addysg safonol gan mai dyma’r sylfaen. Ystyr y sylfaen ydy’r hyn mae’r athro yn ei wybod, gan gynnwys gwybodaeth pwnc, credoau am y pwnc a sut caiff ei addysgu. Dangosa hyn os yw’r athro wedi cynllunio’n bwrpasol ar gyfer y gwersi sydd i ddod a’u hyder nhw wrth addysgu’r testun hwnnw. Fodd bynnag, os na gall yr athro dosbarth ddilyn yr ail elfen, trawsnewid, dydy’r plant ddim yn mynd i allu deall yr hyn mae’r athro’n ei ddysgu. Rhaid sicrhau fod gwybodaeth pwnc yr athro dosbarth yn cael ei drawsnewid i rywbeth sy’n haws i’w ddeall gan y plant, megis defnyddio thema neu gêm sydd o ddiddordeb i’r plant er mwyn trosglwyddo gwybodaeth neu sgil. Nid yw trydedd elfen y pedwarawd gwybodaeth o hyd yn bosib, ond os oes modd cysylltu â dysgu neu gysyniadau blaenorol, dylid gwneud hynny bob tro. Golyga hyn y bydd yn rhwyddach i blant ddeall yr hyn maent yn dysgu amdano wrth adeiladu ar eu profiadau a gwybodaeth pwnc. Wrth weithio gyda phlant a’u haddysgu mae cwestiynau’n medru codi yn annisgwyl ac fel athro dosbarth dylid gwneud eich gorau i ateb ar bob achlysur. Cael cynllun wrth gefn yw’r bedwaredd elfen o’r pedwarawd gwybodaeth, mae’r gallu i ymateb i sylwadau disgyblion ac adfyfyrio ar waith yn sgil y bydd pob darpar athrawon ac athrawon yn ei ddatblygu yn ystod eu gyrfa. Wrth ymateb i sylwadau’r plant mae’n dangos brwdfrydedd tuag at yr hyn mae’r plant eisiau dysgu am ac yn ffordd o’u llwgrwobrwyo ac annog i eisiau dysgu mwy. Gwelais enghraifft o gwestiwn gan ddisgybl i’r athrawes dosbarth wrth ofyn pam fod rhifau ar gloc y dosbarth a dim gwrthrychau i gyd-fynd â’r rhif. Ymatebodd yr athrawes ddosbarth gan egluro nad yw rhifau bob amser yn cysylltu â rhifau a does dim gwerth i bob rhif a welir, er enghraifft rhif ffôn, rhif wedi ei gynnwys mewn cyfrinair. Gwelais fod y disgybl wedi rhyfeddu am hyn ond wrth i’r athrawes roi eglurhad a chyfeirio at bethau bob dydd sy’n cynnwys rhifau, gweler fod y disgybl yn dechrau deall. Pwysleisia Haylock a Cockburn (2013) fod angen cynnal trafodaeth i drafod dealltwriaeth plant am rifau a gweithrediad rhif.
Dull arall a chaiff ei ddefnyddio wrth addysgu Mathemateg yw’r Model cysylltiol gan Haylock a Cockburn (2013). Cysyllta’r pedwar pwynt gyda’i gilydd sef symbolau, lluniau, iaith a phrofiadau diriaethol. Dywed fod yn rhaid cael y pedwar pwynt er mwyn deall mathemateg yn llawn gan ystyried y gorau yw’r profiadau, y gorau yw’r dysgu. Dadleua Haylock a Cockburn fod angen cynnwys y pedwar pwynt mewn gwers mathemateg am resymau pwrpasol. Dywed fod y model cysylltiol yn adeiladu a chysylltu â dysgu blaenorol, yn ogystal â phlethu gyda theorïau damcaniaethwyr megis Vygotsky, Piaget a Liebeck gan ei fod yn scaffaldio ac adeiladu. Caiff y model cysylltiol ei gysylltu â’r Parth datblygu procsimol hefyd gan eu bod yn egluro gwahanol ffyrdd o wneud y gwaith. Mae’r gallu i egluro'r un elfen o waith mewn gwahanol ffyrdd yn sgil bwysig i gael fel athro dosbarth gan nad oes pob plentyn yn deall cynnwys y gwaith yn yr un modd. Pwysleisia Doig, McCrae a Rowe (2003) ei fod yn hynod bwysig fod plant yn cael addysg Mathemateg dda o flynyddoedd cynnar er mwyn eu hadeiladu ymhellach, ac mae cefnogaeth rhieni yn ffactor bwysig er mwyn sicrhau canlyniadau positif i’r plant.
Yn ystod fy mhrofiad yn yr ysgol fe welais ystod eang o offer yn cael eu defnyddio yn yr ystafell ddosbarth ac yn yr ardal allanol, megis, numicon, llinellau rhif, ciwbiau rhyng-gysylltiol a bondiau rhif. Maent i gyd yn enghreifftiau o brofiadau diriaethol sy’n sylfaen da ac yn ffordd o egluro a dangos rhifo mewn amryw o ffyrdd. Nid oedd pob disgybl yn dewis defnyddio numicon ac weithiau’n defnyddio ciwbiau rhyng-gysylltiol i rifo gan ei fod yn gyfle da i ymarfer yr un sgil mewn gwahanol ffordd ac yn haws i weld wrth rifo un i un. Defnyddir gêm bingo fel her rhifedd lle'r oedd yn rhaid adnabod y rhif a ddangosir ac yna casglu’r nifer yna o wrthrychau. Wrth ddefnyddio her o’r fath mae’n rhoi profiad symbolaidd o’r rhif i’r plant a’n darparu profiad diriaethol wrth iddynt weithio â gwrthrychau ac ymarfer eu sgil o rifo un i un. Ar adegau gwelais fod rhai yn cyfri’r un gwrthrych mwy nag unwaith sy’n dangos diffyg dealltwriaeth y plentyn o werth y rhif. O ganlyniad, roedd yn bwysig annog y dysgwyr i wirio eu hatebion gan ddefnyddio strategaethau priodol. Noda Haylock and Cockburn (2013) fod dysgu sy’n seiliedig ar ddealltwriaeth yn llawer mwy defnyddiol mewn gwaith ymarferol, a’i fod yn bwysig addysgu Mathemateg mewn ffordd sy’n hyrwyddo dealltwriaeth.
Rhaid cynnig amrywiaeth o ddulliau cyfrifo i’r dysgwyr gan gynnwys rhai pen ac ysgrifenedig, gan sicrhau fod y tasgau yn addas i allu’r plant. Ar y llaw arall, ni ddylai dysgwyr cael eu gorfodi i gymryd y cam nesaf os nad ydynt yn barod nac yn hyderus. 
Wrth ymchwilio i’r gwahanol ddulliau a strategaethau a ddefnyddir i addysgu Iaith a Mathemateg, daeth i’r amlwg eu bod yn bynciau sydd â sawl llwybr posib er mwyn dod i un canlyniad. Rhaid cofio cynnig gymaint o brofiadau a gwahanol ffyrdd o ddysgu er mwyn sicrhau fod pob unigolyn yn cael y cyfle i arbrofi a mentro wrth ddatblygu yn y byd addysg. Ar gyfer y dyfodol rhaid peidio â chyfyngu’r profiadau o ddysgu Iaith a Mathemateg. Noda Donaldson (2015) fod y “dysgwyr yn ganolog i bopeth a wnawn” ac felly dylid manteisio ar y cyfleoedd a geir i’w haddysgu yn yr awyr agored a defnyddio llais y plentyn er mwyn cynllunio. Pwysleisia Donaldson (2015) y dylai ysgolion roi sylw sylweddol i’r Iaith Gymraeg gan ei fod yn cynnig gymaint o fanteision ychwanegol i’n plant wrth allu cyfathrebu drwy iaith arall, megis yn y byd gwaith.  Dywed Donaldson (2015) fod defnyddio’r iaith Gymraeg ym mhob ffordd posib “yn hanfodol ar gyfer dysgu ar draws y cwricwlwm, yn bennaf oherwydd y lle hanfodol sydd i iaith wrth feddwl.” (Donaldson, 2015, p.40) Creda y dylai plant a phobl ifanc gael pob cyfle posib i ddefnyddio eu sgiliau iaith ar lefel briodol. Amlyga fod y “manteision diwylliannol, gwybyddol ac ymarferol o ddysgu Cymraeg fel iaith fyw yn cynnig dadl gryf o blaid ei chynnwys yn elfen orfodol yn y cwricwlwm ysgol.” (Donaldson, 2015, p.58) Fodd bynnag, noda fod “angen meithrin hyder mewn plant a phobl ifanc i ddefnyddio’r iaith, nid yn unig mewn gwersi ond hefyd mewn gweithgareddau a sefyllfaoedd mewn bywyd go iawn y tu allan i’r ystafell ddosbarth a’r ysgol.” (Donaldson, 2015, p.60) Bydd gwersi Mathemateg y dyfodol yn galluogi athrawon i ddysgu rhifedd ym mhob maes dysgu ac i “helpu plant a phobl ifanc i wneud synnwyr o’r byd o’u cwmpas”. Pwysleisia fod “cyflawni lefel uchel o gymhwysedd rhifedd a mathemateg yn bwysig i ffyniant y wlad.” (Donaldson, 2015, p.49)  
3,270 o eiriau 

